open-index/open-wikipedia-markdown huggingface dataset:
No Heavy Petting

Το **No Heavy Petting** είναι το πέμπτο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε τον Μάιο του 1976 μέσω της δισκογραφικής εταιρίας "Chrysalis Records".

## Ιστορία του δίσκου
Για το "*No Heavy Petting*", στου οποίου την παραγωγή βρέθηκε και πάλι ο Λίο Λάιονς, οι UFO προσέθεσαν στην σύνθεση τους τον κιμπορντίστα Ντάνι Πέιρονελ των Heavy Metal Kids. Η νέα σύνθεση ηχογράφησε τον δίσκο στα "Morgan Studios" του Λονδίνου στις αρχές του 1976 και περιόδευσε στην Μεγάλη Βρετανία τον Απρίλιο του ίδιου έτους, με τους Nutz και Dirty Tricks να ανοίγουν τις εμφανίσεις τους. Έναν μήνα αργότερα μετέβησαν στις Ηνωμένες Πολιτείες, όπου ξεκίνησαν την περιοδεία τους στο φεστιβάλ "Day On The Green", ενώ κατά την διάρκεια αυτών των συναυλιών έπαιξαν μαζί με ονόματα όπως οι Fleetwood Mac, Foghat, Styx, Nazareth και Van Halen.

Μετά το τέλος της αμερικάνικης περιοδείας, ο Πέιρονελ αποχώρησε από το συγκρότημα, τον Ιούλιο του 1976, δίνοντας την θέση του στον Πωλ Ρέιμοντ των Chickenshack και Savoy Brown. Οι πρώτες ζωντανές εμφανίσεις της νέας σύνθεσης πραγματοποιήθηκαν στο κλαμπ "Marquee" του Λονδίνου, στις 18, 19 και 20 Δεκεμβρίου του 1976.

Το άλμπουμ σκαρφάλωσε στο Top-40 των σουηδικών τσαρτ και μπήκε στις χαμηλές θέσεις του καταλόγου επιτυχιών του Billboard, αλλά δεν κατάφερε για άλλη μια φορά να μπει στα βρετανικά τσαρτ. Οι κριτικές που έλαβε υπήρξαν ανάμεικτες, με το "Allmusic" να το βαθμολογεί με 2,5 / 5 αστέρια, αλλά το "Sputnik Music" να του δίνει μέσο όρο βαθμολογιών 4,1 / 5 και το "Bravewords" 9 / 10.

## Λίστα Τραγουδιών

## Θέσεις τσαρτ
***No Heavy Petting*** *(άλμπουμ)*

***Επίσημη κυκλοφορία: [[Μάιος]] [[1976]]***

## Μέλη των UFO
Οι μουσικοί οι οποίοι ηχογράφησαν το "*No Heavy Petting*" ήταν οι εξής:
* **[[Φιλ Μογκ]]** - φωνητικά
* **[[Μίκαελ Σένκερ]]** - κιθάρα
* **[[Πιτ Γουέι]]** - μπάσο
* **Ντάνι Πέιρονελ** - πλήκτρα
* **[[Άντι Πάρκερ]]** - τύμπανα

## Παραπομπές


## Πηγές
* No Heavy Petting - UFO | Songs, Reviews, Credits | AllMusic
* UFO - No Heavy Petting (album review) | Sputnikmusic
* MusicMight :: Artists :: UFO 

Κατηγορία:Δισκογραφία των UFO
Κατηγορία:Άλμπουμ του 1976
Πρωτάθλημα Ρωσίας καλαθοσφαίρισης ανδρών

Το **Πρωτάθλημα Ρωσίας στην καλαθοσφαίριση** (ρωσικά: Чемпионат России по баскетболу, επίσημα: Чемпионат России ПБЛ) ήταν επαγγελματικό πρωτάθλημα καλαθοσφαίρισης ανδρών στη Ρωσία και ο διάδοχος της Σουπερλίγκα Α, η οποία είναι πλέον η δευτέρου επιπέδου κατηγορία της ρωσικής καλαθοσφαίρισης.

## Ιστορία
Το 2010 ιδρύθηκε η Επαγγελματική καλαθοσφαιρική λίγκα (Профессиональная баскетбольная лига, ПБЛ), την οποία αποτελούσαν οι σύλλογοι που μετείχαν στο νέο ρωσικό πρωτάθλημα (Чемпионат России ПБЛ) που δημιουργήθηκε. 10 ομάδες πήραν μέρος στην εναρκτήρια περίοδο 2010–11. 9 από αυτές τις ομάδες συμμετείχαν την προηγούμενη περίοδο 2009–10 στη Σουπερλίγκα Α, ενώ η 10η ομάδα ήταν η Νίζνι Νόβγκοροντ.

Η εναρκτήρια περίοδος 2010-11 ξεκίνησε στις 9 Οκτωβρίου του 2010, με έναν αγώνα μεταξύ της Ντιναμό Μόσχας και της ΤΣΣΚΑ Μόσχας, στην έδρα της Ντιναμό, την Ντβόρετς Σπόρτα β Κριλάτσκομ. Η ΤΣΣΚΑ επικράτησε με σκορ 81-63. Την περίοδο 2011-12 συμμετείχαν επίσης 10 ομάδες, όπως και στην εναρκτήρια, ωστόσο η Ντιναμό Μόσχας αντικαταστάθηκε το 2011 με την πρωταθλήτρια της Σουπερλίγκα 1, Σπαρτάκ Πριμόριε.

## Συγχώνευση με τη Γεντίναϊα Λίγκα
Τον Μάιο του 2012, όλοι οι σύλλογοι της PBL συγκεντρώθηκαν για να αποφασίσουν ποια μορφή θα μπορούσε να χρησιμοποιηθεί για την επόμενη περίοδο, και οι διευθυντές ορισμένων συλλόγων έθεσαν το ενδεχόμενο συγχώνευσης με τη Γεντίναϊα Λίγκα, έτσι ώστε να υπάρχει μεγαλύτερος ανταγωνισμός μεταξύ των ρωσικών συλλόγων καλαθοσφαίρισης. Πρότειναν, επίσης, το νέο πρωτάθλημα να έχει την ονομασία «Σύνδεσμος Επαγγελματικής Καλαθοσφαίρισης Ανατολικής Ευρώπης».

Τον Ιούλιο του 2012, το Συμβούλιο της Γεντίναϊα Λίγκα έδωσε μια οριστική απόφαση. Αποφασίστηκε ότι το ρωσικό πρωτάθλημα θα συνέχιζε να υπάρχει για ένα ακόμη έτος, με ορισμένα από τα παιχνίδια της Γεντίναϊα Λίγκα μεταξύ των ρωσικών συλλόγων να υπολογίζονται ως αγώνες του ρωσικού πρωταθλήματος. Εν συνεχεία, πρίν την έναρξη της περιόδου 2013-14, το ρωσικό πρωτάθλημα συγχωνεύθηκε με τη Γεντίναϊα Λίγκα.

## Πρωταθλητές
### Κάτοχοι τίτλου
* 2010–11: ΤΣΣΚΑ Μόσχας
* 2011–12: ΤΣΣΚΑ Μόσχας
* 2012–13: ΤΣΣΚΑ Μόσχας

## Χορηγίες
Επίσημος χορηγός του πρωταθλήματος αποτέλεσε η εταιρεία Beko, η οποία εμπεριέχονταν και στον τίτλο του πρωταθλήματος με την επωνυμία «BEKO ПБЛ чемпионат России».

## Παραπομπές


## Εξωτερικοί σύνδεσμοι
* 

Κατηγορία:Καλαθοσφαίριση στη Ρωσία
Σερβικό συνταγματικό δημοψήφισμα 1990

Ένα **δημοψήφισμα για την υιοθέτηση νέου συντάγματος πριν από τις γενικές εκλογές** διεξήχθη στην Σοσιαλιστική Δημοκρατία της Σερβίας στις 2 Ιουλίου 1990. Μετά από την συντριπτική έγκριση της πρότασης από το 97,25% των ψηφοφόρων, η Εθνική Συνέλευση της Σερβίας ψήφισε στις 28 Σεπτεμβρίου ένα νέο σύνταγμα. Οι εκλογές πραγματοποιήθηκαν στις 9 Δεκεμβρίου.

## Αποτελέσματα

## Παραπομπές


1990
Κατηγορία:Δημοψηφίσματα το 1990
Χάουαρντ Σορ

Ο **Χάουαρντ Σορ** (αγγλικά: *Howard Shore*, 18 Οκτωβρίου 1946 - ) είναι Καναδός συνθέτης, ο οποίος είναι ευρέως γνωστός για μουσικές συνθέσεις ταινιών. Έχει κάνει πάνω από 80 συνθέσεις για ταινίες, μεταξύ των οποίων για τις τριλογίες του Ο Άρχοντας των Δαχτυλιδιών και του *[[Χόμπιτ (σειρά ταινιών)|Χόμπιτ]]*. Έχει κερδίσει τρία Βραβεία Όσκαρ. Πέρα από Όσκαρ έχει βραβευθεί και με τρεις Χρυσές Σφαίρες, αλλά και τέσσερα Grammy.

## Παραπομπές


## Εξωτερικοί σύνδεσμοι

* 
* 
* Howard Shore Interview at Tracksounds 
* ''A Composer's Dream'' , a short film tribute to Shore on his Governor General's Performing Arts Award, National Film Board of Canada website

Κατηγορία:Βραβευμένοι με Όσκαρ Καλύτερης Πρωτότυπης Μουσικής
Κατηγορία:Βραβευμένοι με Όσκαρ Καλύτερου Πρωτότυπου Τραγουδιού
Κατηγορία:Βραβευμένοι με Grammy
Κατηγορία:Αξιωματικοί του Τάγματος του Καναδά
Κατηγορία:Καναδοί συνθέτες μουσικής ταινιών
Ορθή αναφορά

Η **ορθή αναφορά** (*Right Ascention*, R.Α.) είναι η γωνιώδης απόσταση του ίχνους του σημείου (θέση του κατά την παρατήρηση) από το εαρινό σημείο, όπου τέμνονται η εκλειπτική και ο ουράνιος ισημερινός. Η ορθή αναφορά μετριέται από αυτό το σημείο και προς τα ανατολικά. Αποτελεί το ουράνιο ανάλογο του γεωγραφικού μήκους. Μαζί με την απόκλιση είναι οι δύο ισημερινές συντεταγμένες με τις οποίες προσδιορίζονται οι θέσεις (ίχνη) ενός σημείου στην ουράνια σφαίρα. 

Η ορθή αναφορά μετριέται πάνω στον ισημερινό σε χρόνο (00h 00' 00"), με τις 24h να αποτελούν το ισοδύναμο ενός πλήρους κύκλου. Αφού ένας κύκλος έχει 360 μοίρες, κάθε ώρα αντιστοιχεί σε 15 °, κάθε 1m σε 15 λεπτά της μοίρας (15') και κάθε 1s σε 15 δεύτερα της μοίρας (15"). Ένας πλήρης κύκλος, μετρημένος σε μονάδες ορθής αναφοράς αποτελείται από 24×60×60 = 86,400s, 24×60 = 1,440m ή 24h.

Η μετάπτωση των ισημεριών, η οποία κάθε 26.000 έτη συμπληρώνει μια πλήρη περιφορά, έχει ως αποτέλεσμα οι συντεταγμένες των ουράνιων σωμάτων να μεταβάλλονται συνεχώς, αν και με πολύ αργούς ρυθμούς. Έτσι, οι ουράνιες συντεταγμένες καθορίζονται από τους αστρονόμους με βάση ένα χρονικό σημείο αναφοράς, γνωστό ως εποχή. Συντεταγμένες από διαφορετικές εποχές πρέπει να περιστραφούν μαθηματικά ώστε να ταιριάζουν μεταξύ τους ή με μια προκαθορισμένη εποχή. Η σημερινή εποχή είναι η J2000.0, όπου J σημαίνει ότι είναι ιουλιανή εποχή.

## Δείτε επίσης
*Ωρική γωνία

## Παραπομπές


Κατηγορία:Ουράνιο σύστημα συντεταγμένων
Καπιτώλια

Τα **Καπιτώλια** ή οι **Καπιτώλιοι αγώνες** (), ήταν ετήσια αθλητική διοργάνωση στην αρχαία Ρώμη η οποία ιδρύθηκε το 387 π.Χ. από τον ηγεμόνα της πόλης, Μάρκο Φούριο Κάμιλλο, προς τιμή του Καπιτώλιου Δία και σε ανάμνηση της σωτηρίας της πόλης από τους Γαλάτες νωρίτερα κατά το ίδιο έτος. Η διάρκεια των αγώνων ήταν 16 ημέρες.

Με την πάροδο του χρόνου οι αγώνες έχασαν την αίγλη τους και καταργήθηκαν, ωστόσο άρχισαν να διοργανώνονται ξανά στα τέλη του 1ου αιώνα το 86 μ.Χ. από τον Ρωμαίο αυτοκράτορα Δομιτιανό, ο οποίος τα οργάνωσε κατά τα πρότυπα των Ολυμπιακών αγώνων στην Ελλάδα και ονόμασε τη διοργάνωση *Agōnes Capitōlīnī* (*Καπιτώλιοι Αγώνες*), και έτσι η οργάνωση των αγώνων τελούνταν πλέον κάθε 4 έτη, στην αρχή του καλοκαιριού, και οι συμμετέχοντες αθλητές ερχόταν από όλες τις περιοχές της αυτοκρατορίας. Οι νικητές των αγώνων τιμούνταν από τον ίδιο τον αυτοκράτορα και λάμβαναν ένα στεφάνι οξιάς, ενώ επίσης ήταν στην ευχέρεια του αυτοκράτορα να απονείμει στον νικητή τη Ρωμαϊκή υπηκοότητα ως ανταμοιβή για την νίκη του.  Συμμετείχε και πλήθος ποιητών, ρητόρων, καλλιτεχνών και διασκεδαστών. Σε κάποιο σημείο οι αγώνες έγιναν τόσο δημοφιλείς, ώστε τα Καπιτώλια συνυπολογιζόταν πλέον στην αθλητική περίοδο όλων των μεγάλων διοργανώσεων της αρχαιότητας. Καταργήθηκαν οριστικά τον 4ο αιώνα μ.Χ.

## Συμμετέχοντες
* Κόιντος Σουλπίκιος Μάξιμος

## Παραπομπές


Κατηγορία:Αρχαίες ρωμαϊκές εορτές
Θηλή

Η **θηλή**  (ή **ρώγα** στην καθομιλουμένη) είναι η προεκβολή στην επιφάνεια κάθε μαστού. Στα θηλυκά, το γάλα ρέει από τους λοβούς του μαστικού αδένα μέσω των γαλακτοφόρων πόρων και καταλήγει στη θηλή, ώστε να τροφοδοτηθεί το βρέφος. Το ερέθισμα των θηλών όσο στους άντρες τόσο και στις γυναίκες, είναι ικανό να προκαλέσει σεξουαλική διέγερση, δεδομένου ότι οι θηλές συμπεριλαμβάνονται στις ερωτογενείς ζώνες του σώματος. Σε διάφορες κουλτούρες, οι γυναικείες θηλές σεξουαλικοποιούνται με αποτέλεσμα να αντιμετωπίζονται ως σεξουαλικά αντικείμενα και να αξιολογούνται από τα φυσικά χαρακτηριστικά και τη σεξουαλικότητα τους.

## Δομή
Κατά μέσο όρο, η γυναικεία θηλή έχει 1 εκ. διάμετρο. Περιλαμβάνει τα στόμια των αγωγών γάλακτος και την θηλαία άλω που αποτελείται από διαμήκεις ίνες και κυκλικές ίνες, λειτουργώντας ως σφιγκτήρας για να επιτευχθεί η στύση του μαστού.

## Φυσιολογία
### Διόγκωση
Υπό την επίδραση του κρύου ή της σεξουαλικής διέγερσης, οι θηλές διογκώνονται από την ωκυτοκίνη.

### Ευαισθησία
Η θηλή είναι περισσότερο ή λιγότερο ευαίσθητη ανάλογα με το άτομο, και το τσίμπημά της μπορεί να είναι πολύ επώδυνο.

### Θηλασμός



## Φωτογραφίες

TetonSeinDroit.jpg|Γυναικεία δεξιά θηλή & θηλαία άλως που την περιβάλλει
Nipple.jpg|Θηλαία άλως που περιβάλλει την θηλή
Female nipple profile.jpg|Πλάγια όψη γυναικείας θηλής
Human nipple.jpg|Ανδρική δεξιά θηλή & θηλαία άλως που την περιβάλλει
Closeup of female breast.jpg|Γυναικεία θηλή


## Πηγές
* Mikkola, M. L., & Millar, S. E. (2006). *The mammary bud as a skin appendage: unique and shared aspects of development*. Journal of mammary gland biology and neoplasia, 11(3-4), 187-203. (résumé)
* Varendi, H., Porter, R. H., & Winberg, J. (1994). *Does the newborn baby find the nipple by smell?*. The Lancet, 344(8928), 989-990.
* Neifert, M., Lawrence, R., & Seacat, J. (1995). *Nipple confusion: toward a formal definition*. The Journal of pediatrics, 126(6), S125-S129 (résumé)
* Shestak, K. C., Gabriel, A., Landecker, A., Peters, S., Shestak, A., & Kim, J. (2002). Assessment of long-term nipple projection: a comparison of three techniques. Plastic and reconstructive surgery, 110(3), 780-786 (résumé).
* Gülay, H., Bora, S., Kilicturgay, S., Hamaloğlu, E., & Göksel, H. A. (1994). Management of nipple discharge. *Journal of the American College of Surgeons*, 178(5), 471. (résumé)

## Παραπομπές


## Εξωτερικοί σύνδεσμοι

Κατηγορία:Ανθρώπινη ανατομία
Κατηγορία:Ανατομία των θηλαστικών
Κατηγορία:Σωματικά υγρά
Κατηγορία:Ανθρώπινη σεξουαλικότητα
Κατηγορία:Σεξουαλική έλξη
Κατηγορία:Μαστός
Κατηγορία:Δευτερεύοντα σεξουαλικά χαρακτηριστικά
Χάρης Τσιρκινίδης

Ο **Χάρης Τσιρκινίδης** είναι Έλληνας συγγραφέας. Ένα από τα πιο διάσημα έργα του, το ***Κόκκινο Ποτάμι***, έγινε σειρά στην ελληνική τηλεόραση για την περίοδο 2019-2020 και συνεχίζεται το 2022.

## Βιογραφικό
Γεννήθηκε το 1938 στη Λεκάνη Καβάλας από γονείς πρόσφυγες του Πόντου.
Στις παιδικές του αναμνήσεις κυριαρχούν οι ανεξίτηλες εικόνες, από την γερμανοϊταλοβουλγαρική κατοχή, από τους αδελφοκτόνους εμφύλιους πολέμους του 1944 και του 1946-49. Οι τραγικές διηγήσεις των προσφύγων γονιών του για το ολοκαύτωμα του Πόντου και τη Μικρασιατική Καταστροφή, οι διωγμοί των Ελλήνων της Κωνσταντινούπολης και η Τουρκική εισβολή στην Κύπρο, εδραιώνουν την πικρή του πεποίθηση για την τραγική μοίρα της πατρίδας μας και το απάνθρωπο πρόσωπο του κόσμου.
Το 1961 αποφοίτησε από τη Σχολή Ευελπίδων σαν ανθυπολοχαγός πυροβολικού.
Υπηρέτησε σε μονάδες και επιτελεία στην Ελλάδα και την Κύπρο ενώ είναι απόφοιτος της Σχολής Ευελπίδων και Πτυχιούχος Νομικής.
Μιας και μιλάει αγγλικά και γαλλικά, φοίτησε στις Σχολές Πολέμου Γαλλίας και Ελλάδας και υπήρξε Καθηγητής Σχολής Πολέμου.
Υπηρέτησε επί τριετία τις ελληνικές πρεσβείες Παρισίων, Βρυξελλών και Μαδρίτης ως Ακόλουθος Άμυνας. Αποστρατεύτηκε ενώ υπηρετούσε σαν στρατιωτικός ακόλουθος στην ελληνική πρεσβεία στο Παρίσι.
Είναι επίσης ιστορικός ερευνητής και έχει γράψει ιστορικά βιβλία και ιστορικά μυθιστορήματα.

## Βιβλία
*(2009) Συνοπτική ιστορία της γενοκτονίας των Ελλήνων της Ανατολής, Κυριακίδη Αφοί
*(2007) Πληγωμένος ήλιος, Ερωδιός
*(2006) Το κόκκινο ποτάμι, Κυριακίδη Αφοί
*(2005) Έχω όπλο την αγχόνη, Ερωδιός
*(2002) Γιέλενα Απολλώνεια, Κέδρος
*(2002) Σύννεφα στη Μακεδονία, Ερωδιός
*(2001) Το κόκκινο ποτάμι, Ερωδιός
*(1999) Αγώνες χωρίς δικαίωση, Ερωδιός

## Παραπομπές


Κατηγορία:Έλληνες συγγραφείς του 21ου αιώνα
Πάρνου

μικρογραφία|Βίντεο με drone του Πάρνου 2022
Το **Πάρνου** () είναι πόλη στη νοτιοδυτική Εσθονία, στις ακτές του ομώνυμου όρμου στον κόλπο της Ρίγας στη Βαλτική θάλασσα. Ο πληθυσμός του είναι 41.529 κάτοικοι το 2025. Είναι δημοφιλές θέρετρο για καλοκαιρινές διακοπές με πολλά ξενοδοχεία, εστιατόρια, μεγάλες παραλίες και το διασχίζει ο ποταμός Πάρνου. Η πόλη εξυπηρετείται από το αεροδρόμιο Πάρνου.

Η πόλη ιδρύθηκε το 1251 μ.Χ. με το όνομα Περόνα (εσθονικά Vana-Pärnu) και τελικά καταστράφηκε περίπου το 1600. Η πόλη ήταν μέλος της Χανσεατικής Ένωσης και ένα σημαντικό λιμάνι, «ελεύθερο πάγων», της Λιβονίας. Από το 1560 έως το 1617 ο έλεγχος της πόλης πέρασε στην Πολωνο-Λιθουανική Κοινοπολιτεία. Η Σουηδία πήρε τον έλεγχο της πόλης κατά τον 16ο αιώνα, αλλά στη συνέχεια απορροφήθηκε από τη Ρωσική Αυτοκρατορία το 1710, μετά τον Μεγάλο Βόρειο Πόλεμο.

## Παραπομπές


## Εξωτερικοί σύνδεσμοι
* 
* Επίσημη ιστοσελίδα του Πάρνου 
* Τουριστική ιστοσελίδα 

Κατηγορία:Πόλεις της Εσθονίας
Κατηγορία:Μέλη της Χανσεατικής Ένωσης
Ψυχιατρικό Νοσοκομείο Αττικής «Δρομοκαΐτειο»

Το **Ψυχιατρικό Νοσοκομείο Αττικής «Δρομοκαΐτειο»**, συνήθως αναφερόμενο απλά **Δρομοκαΐτειο** ή **Δρομοκαΐτειο Θεραπευτήριο**, είναι εξειδικευμένη νοσοκομειακή ψυχιατρική μονάδα η οποία βρίσκεται στο Χαϊδάρι.

## Ιστορία
Το Δρομοκαΐτειο ιδρύθηκε το 1887 με χρήματα που είχε αφήσει στη διαθήκη του ο Ζώρζης Δρομοκαΐτης το 1880 παίρνοντας το όνομά του από τον Ζώρζη και τη γυναίκα του Ταρσή: «Φρενοκομείο Ζώρζη και Ταρσής Δρομοκαΐτου». Το ύψος του ποσού το οποίο κληροδότησε ο Δρομοκαΐτης ήταν πεντακόσιες χιλιάδες γαλλικά φράγκα τα οποία είχε καταθέσει στην Τράπεζα της Ελλάδος και ζητούσε να γίνει Φρενοκομείο όπου έκριναν οι εκτελεστές της διαθήκης του και φίλοι του Ιωάννης Χωρέμης και Εμμανουήλ Χαρίλαος και Μάρκος Ρενιέρης, Διοικητής της Εθνικής Τραπέζης της Ελλάδος. Το 1887 δημιουργήθηκαν τέσσερα νοσηλευτικά τμήματα, τα οποία είχαν στο σύνολό τους 110 κλίνες. Για αρκετά χρόνια το Δρομοκαΐτειο ήταν μια από τις ελάχιστες κρατικές υποδομές στην Ελλάδα για τις ψυχιατρικές ασθένειες, δεδομένου ότι ήταν το δεύτερο ψυχιατρικό ίδρυμα μετά από αυτό της Κέρκυρας.

Το Νοσοκομείο ενισχύθηκε στα επόμενα χρόνια και από άλλους ευεργέτες, όπως ο Ανδρέας Συγγρός, ο Κωνσταντίνος Σεβαστόπουλος αλλά και άλλοι από τους οποίους πήραν τα ονόματά τους τα κτίριά του: Σεβαστοπούλειο, Θεολόγειο, Σπηλιοπούλειο, Κουντουριώτειο, Βενιζέλειο, Σκυλίτσειο, Δάφτσειο και Ελλήνων Αμερικής.

Το 1988 η Ακαδημία Αθηνών βράβευσε το Δρομοκαΐτειο Θεραπευτήριο με το Αργυρό Μετάλλιό της,  για τα 100 χρόνια της προσφοράς του.

## Τμήματα και έργο του νοσοκομείου
Το Νοσοκομείο έχει σήμερα 304 ψυχιατρικές κλίνες εντός του νοσοκομείου και 205 εξωνοσοκομειακές και νοσηλεύει περίπου 2000 άτομα τον χρόνο, έχοντας προσωπικό 550 ανθρώπων, με κάπου 10.000 ανθρώπους οι οποίοι εξετάζονται στα εξωτερικά ιατρεία το χρόνο.

Το 2014 είχε ανακοινωθεί ότι το Δρομοκαΐτειο θα έκλεινε με μεταφορά ασθενών και προσωπικού σε άλλες μονάδες, αλλά το σχέδιο αυτό δεν υλοποιήθηκε.

## Μουσείο Νοσοκομειακών Αντικειμένων
Στο χώρο του Δρομοκαΐτειου βρίσκεται και Μουσείο, το οποίο ιδρύθηκε το 1995 και εκεί εκτίθεται ιατρικά, φαρμακευτικά αντικείμενα καθώς και εγκαταλείμματα ασθενών (συγγράμματα λογοτεχνών, ποιήματα, επιστολές) και έργα ζωγράφων που νοσηλεύτηκαν εκεί.

## Σημαντικοί τρόφιμοι
Από τους σημαντικότερους νοσηλευθέντες του Δρομοκαϊτίου ήταν οι λογοτέχνες Γεώργιος Βιζυηνός, ο Άριστος Καμπάνης, ο Ρώμος Φιλύρας, Μιχαήλ Μητσάκης, Δημήτριος Βικέλας, οι ζωγράφοι Ανδρέας Κρυστάλλης, Βαλεντίνος Ίλβες, Μόσχος, Aριστείδης Λάμδας, Νικόλαος Τράγκας, Εμμανουήλ Λαμπάκης, Κωνσταντίνος Πανώριος και άλλοι.

## Δείτε επίσης
* Κατάλογος νοσοκομείων της Ελλάδας

## Παραπομπές


## Εξωτερικοί σύνδεσμοι
* 
* 
* 

Ψυχιατρικό Νοσοκομείο Αττικής «Δρομοκαΐτειο»
Κατηγορία:Ψυχιατρική
Κόλπος της Ρίγας

thumb|300px|Ο Κόλπος της Ρίγας.
Ο **Κόλπος της Ρίγας** ή **κόλπος της Λιβονίας** (, , ) είναι κόλπος της Βαλτικής θάλασσας μεταξύ της Λετονίας και της Εσθονίας. Έχει έκτασή περίπου 18.000 τ.χλμ., μέσο βάθος 26 μέτρα και μέγιστο βάθος 67 μ. Το εσθονικό νησί Σάαρεμαα χωρίζει τη Βαλτική θάλασσα από τον κόλπο της Ρίγας. Κυριότερες πόλεις στον κόλπο είναι η Ρίγα, η Γιούρμαλα, το Πάρνου και το Κουρέσααρε.

## Γεωγραφία
Ο Διεθνής Υδρογραφικός Οργανισμός ορίζει τα παρακάτω όρια του κόλπου της Ρίγας:

::**Δυτικά**: Μια γραμμή που εκτείνεται από το Λίσερ Ορτ (57 ° 34'Β), της Λετονίας, στο νότιο άκρο του νησιού Σάαρεμαα, διαμέσου του νησιού στο Πάμερορτ (22 ° 34'Α) και από εκεί στο σημείο Ένμαστ, το νότιο άκρο του νησιού Χιίουμαα, διαμέσου του νησιού στο σημείο Ταλακόνα, και από εκεί στο σημείο Σπίτχαμν της Εσθονίας.

## Παραπομπές


## Εξωτερικοί σύνδεσμοι
* Εγκυκλοπαίδεια Estonica  

Κατηγορία:Γεωγραφία της Λετονίας
Κατηγορία:Γεωγραφία της Εσθονίας
Κατηγορία:Βαλτική Θάλασσα
Ριγα
Ριγα
Γκαμπί του Λισίτσιν

Το **Γκαμπί του Λισίτσιν** (*Lisitsin Gambit*) είναι ένα άνοιγμα στο σκάκι, το οποίο χαρακτηρίζεται από τις αρχικές κινήσεις:
: 1.Ιζ3 ζ5
: 2.ε4

## Ονομασία
Έγινε ευρύτερα γνωστό το 1931, όταν παίχτηκε (και πιθανότατα πρωτοπαίχτηκε σε επίσημο αγώνα) από τον Γκεόργκι Λισίτσιν εναντίον του Νικολάι Ριούμιν στον αγώνα τους στη Μόσχα κατά τον πρώτο γύρο του Σκακιστικού Πρωταθλήματος της Σοβιετικής Ένωσης.

## Θεωρία
Το Γκαμπί του Λισίτσιν έχει καταχωρηθεί στην Εγκυκλοπαίδεια Σκακιστικών Ανοιγμάτων υπό τον κωδικό A04.

Πρόκειται για ένα γκαμπί που εναλλακτικά μπορεί να μεταφερθεί στις βαριάντες της Ολλανδικής άμυνας και είναι αρκετά εύκολο στην εκμάθηση των γραμμών του σε σχέση με τις γραμμές της Ολλανδικής.

Αξίζει να σημειωθεί ότι τα λευκά μπορούν να καθυστερήσουν το γκαμπί τους κατά μία κίνηση, παίζοντας πρώτα την κίνηση 2.δ3 όπου τα μαύρα συχνά συνεχίζουν με 2...δ6, ή οποιαδήποτε άλλη κίνηση, ανάλογα με τη βαριάντα της Ολλανδικής που προσπαθούν να εφαρμόσουν. Στη συνέχεια τα λευκά μπορούν να κάνουν και πάλι το γκαμπί παίζοντας την κίνηση 3.ε4. Η βαριάντα αυτή αναφέρεται από ορισμένους μελετητές της ως βελτιωμένο γκαμπί του Λισίτσιν.

## Βαριάντες
Η κίνηση 2.ε4 είναι μη διαισθητική κατά πολύ, διότι όταν το πιόνι παρθεί τα λευκά δεν μπορούν να κάνουν κάποια κίνηση για την ανάπτυξή τους, καθώς πρέπει και πάλι να κινήσουν το ήδη αναπτυγμένο κομμάτι τους. Ωστόσο, η πρακτική έχει δείξει ότι είναι δύσκολο να διωχθεί ο ίππος όταν τοποθετηθεί στο τετράγωνο η5 και δημιουργεί τακτικές για απειλές, πέραν του απλού Ι:ε4! Έτσι αντισταθμίζεται τελικά το χαμένο πιόνι.

* Η απάντηση **2...ε5** των μαύρων, μεταφέρει την παρτίδα στο περιβόητο Λετονικό γκαμπί. Αυτό μπορεί πραγματικά να είναι μια καλή πρακτική επιλογή για κάποιον που δεν ξέρει τίποτα για το γκαμπί του Λισίτσιν, καθώς δίνει στα μαύρα μεγαλύτερη πρωτοβουλία.
* Η αποδοχή του γκαμπί με **2...ζ:ε4**, είναι ο μόνος τρόπος που αντιμετωπίζει την ιδέα των λευκών. Ο Βίλελμ Στάινιτς είπε ότι «ο τρόπος να αντικρούσεις ένα γκαμπί είναι να το αποδεχθείς».

## Παραπομπές


## Εξωτερικοί σύνδεσμοι
* Αγγλόφωνα βικιβιβλία: Chess Opening Theory: Lisitsin Gambit

Κατηγορία:Σκακιστικά ανοίγματα
Λούντολφ Μπακχάουζεν

Ο **Λούντολφ Μπακχάουζεν** (ολλανδικά: *Ludolf Bakhuizen*, επίσης αναγραφόμενος ως *Backhuysen* ή *Backhuisen*, 28 Δεκεμβρίου 1630&nbsp;– 17 Νοεμβρίου 1708) ήταν γεννημένος στη Γερμανία Ολλανδός καλλιτέχνης της «χρυσής εποχής» της ζωγραφικής στην Ολλανδία, ο οποίος έγινε ο κορυφαίος θαλασσογράφος της χώρας όταν ο Βίλλεμ φαν ντε Φέλντε και ο γιος του έφυγαν από την Ολλανδία για την Αγγλία το 1672.

## Βίος
Ο Μπακχάουζεν γεννήθηκε στο Έμντεν της ανατολικής Φριζίας και πήγε στο Άμστερνταμ γύρω στα 165, εργαζόμενος ως υπάλληλος σε έναν έμπορο και καλλιγράφος. Ανακάλυψε ότι είχε τέτοια κλίση στη ζωγραφική, ώστε περί το 1650 εγκατέλειψε και τις δύο του εργασίες και αφοσιώθηκε στην τέχνη, αρχικά σχεδιάζοντας με πενάκι. Σπούδασε αρχικά με τον Άλλερτ φαν Έφερντινγκεν και στη συνέχεια με τον Χέντρικ Ντούμπελς, δύο διαπρεπείς "Δασκάλους" της εποχής και σύντομα έγινε διάσημος για τις θαλασσογραφίες του, στις οποίες συχνά απεικόνιζε τη θάλασσα φουρτουνιασμένη.

Ήταν φλογερός μελετητής της Φύσης και συχνά εξέθετε τον εαυτό του στη θάλασσα σε ανοικτή βάρκα ώστε να μελετήσει τα αποτελέσματα μιας θύελλας. Οι συνθέσεις του, οι οποίες είναι πολυάριθμες, είναι σχεδόν όλες παραλλαγή ενός θέματος, της θάλασσας και με περίεργο, δικό του στυλ, απεικονίζεται με εξαιρετικό ρεαλισμό ή πιστή αναπαράσταση της Φύσης. Κατά τα τελευταία χρόνια της σταδιοδρομίας του ο Μπακχάουζεν έθεσε το ταλέντο του στην υπηρεσία της χαρακτικής. Ζωγράφισε, επίσης, μερικά έργα άλλου τύπου τέχνης, όπως πορτρέτα, τοπία και σκηνές της καθημερινότητας.

Κατά τη διάρκεια του βίου του τον επισκέφθηκαν οι Κόζιμο Β΄ των Μεδίκων και ο Πέτρος ο Μέγας, ενώ εργάστηκε επίσης για μερικούς Γερμανούς πρίγκηπες. Το 1669 εγκαινίασε πινακοθήκη στο Δημαρχείο του Άμστερνταμ. Ύστερα από μια επίσκεψή του στην Αγγλία, απεβίωσε επιστρέφοντας στο Άμστερνταμ στις 17 Νοεμβρίου 1708. 

## Φωτοθήκη

Image:The Y at Amsterdam viewed from Mussel Pier.jpg|*Το "Y" στο Άμστερνταμ από την αποβάθρα Mussel*, 1673, λάδι σε καμβά,Ρέικσμουζεουμ, Άμστερνταμ
Image:Backhuysen Storm.jpg| *Πλοία σε θύελλα*, δεκαετία 1690 λάδι σε καμβά, 173,5 x 341&nbsp;cm Βασιλικά Μουσεία Καλών Τεχνών του Βελγίου, Βρυξέλλες
File:Bakhuizen, Battle of Vigo Bay.jpg|*Η Ναυμαχία του κόλπου του Βίγκο*, 1702
File:Bakhuizen Storm in the Sea.jpg|*Θυελλα στη θάλασσα* (1702), λάδι σε καμβά, 97,8 × 128,5&nbsp;cm. Βασιλικό Κάστρο Βαρσοβίας


## Πηγές

### Παραπομπές
 EB = Encyclopedia Britannica. Σε παρένθεση η χρονολογία έκδοσης


### Βιβλιογραφία
* .
* .
* .

## Εξωτερικοί σύνδεσμοι
*Works and literature on Ludolf Bakhuizen
* "Ships in Distress in a Heavy Storm", *Ρέικσμουζεουμ*
*Vermeer and The Delft School, a full text exhibition catalog from The Metropolitan Museum of Art, which contains material on Ludolf Bakhuizen
* Πίνακες του Μπακχάουζεν στο ArtCenter του BBC

Κατηγορία:Ολλανδοί ζωγράφοι
Κατηγορία:Ολλανδοί ζωγράφοι της Χρυσής Εποχής
Σύνταγμα της Σερβίας

Το σημερινό **Σύνταγμα της Δημοκρατίας της Σερβίας** (σερβικά: *Устав Републике Србије*) υιοθετήθηκε το 2006 και αντικατέστησε το σύνταγμα που ίσχυε από το 1990. Η υιοθέτηση του νέου συντάγματος κατέστη αναγκαία το 2006, όταν η Σερβία και το Μαυροβούνιο έπαψαν να αποτελούν κοινό κράτος.

Το προτεινόμενο κείμενο του συντάγματος εγκρίθηκε από την Εθνοσυνέλευση στις 30 Σεπτεμβρίου του 2006 και από το λαό στις 28-29 Οκτωβρίου 2006 μέσω δημοψηφίσματος. Το 53,04% του εκλογικού σώματος υποστήριξε το προτεινόμενο σύνταγμα, που υιοθετήθηκε επίσημα στις 8 Νοεμβρίου 2006.

Το Σύνταγμα περιέχει ένα προοίμιο, 206 άρθρα και 11 μέρη.

## Κύριες διατάξεις
Τα άρθρα του συντάγματος παρέχουν διατάξεις για την προστασία των ανθρωπίνων και μειονοτικών δικαιωμάτων, για την κατάργηση της θανατικής ποινής και την απαγόρευση της ανθρώπινης κλωνοποίησης. Ορίζει ως επίσημο αλφάβητο του κράτους το Σερβικό Κυριλλικό αλφάβητο, ενώ προβλέπει την χρήση μειονοτικών γλωσσών. Άλλες διατάξεις του σερβικού συντάγματος ορίζουν τα εξής:

* Αναγνωρίζεται μόνο η ιδιωτική, η εταιρική και η δημόσια περιουσία.
* Οι ξένοι πολίτες επιτρέπεται να κατέχουν ιδιοκτησία.
* Πλήρης ανεξαρτησία στην Εθνική Τράπεζα της Σερβίας.
* Στο πλαίσιο της διαδικασίας του αποκέντρωσης, προβλέπεται η χορήγηση των δικαιωμάτων ιδιοκτησίας δημοτικών ακινήτων στις τοπικές κοινότητες.
* Η επαρχία της Βοϊβοδίνας σε καθεστώς οικονομικής αυτονομίας.
* Γίνεται αναφορά στις ευρωπαϊκές αξίες και πρότυπα.
* Το Σύνταγμα θέτει ως επίσημη γλώσσα του κράτους τη σερβική.
* Η θέσπιση του εθνικού ύμνου Μπόζε Πράβντε (*Ο Θεός της Δικαιοσύνης*).
* Ειδική μέριμνα για την προστασία των δικαιωμάτων των καταναλωτών, των μητέρων και των παιδιών.
* Ελευθερία της ενημέρωσης.

## Παραπομπές


Κατηγορία:Πολιτική της Σερβίας
Σερβια
Κολοκυθιά (αποσαφήνιση)

Η λέξη **Κολοκυθιά** μπορεί να αφορά:
* Το φυτό Κολοκυθιά (*Cucurbita*)
* Το παιδικό παιχνίδι Κολοκυθιά (παιχνίδι)
Συνταγματικό Δικαστήριο της Σερβίας

Το **Συνταγματικό Δικαστήριο της Δημοκρατίας της Σερβίας** (σερβικά: *Уставни суд Републике Србије*) είναι το δικαστήριο που έχει εξουσιοδότηση να εκτελεί δικαστικό έλεγχο σε θέματα της Δημοκρατίας της Σερβίας. Δηλαδή, αποφαίνεται σχετικά με το εάν οι νόμοι, τα διατάγματα ή άλλα νομοθετήματα, που θεσπίστηκαν από τις σερβικές αρχές, είναι σύμφωνα με το Σύνταγμα. Δεν θεωρείται μέρος του δικαστικού κλάδου, αλλά ένα δικαστήριο σούι τζένερις. Το Συνταγματικό Δικαστήριο έχει την εξουσία από το ίδιο το Σύνταγμα, που προβλέπει τη λειτουργία του.

Η έδρα του Συνταγματικού Δικαστηρίου είναι στο Βελιγράδι. Αποτελείται από 15 δικαστές, μεταξύ των οποίων είναι και ο Πρόεδρος του Δικαστηρίου. Πέντε από αυτούς εκλέγονται από τον Πρόεδρο της Σερβίας, πέντε από την Εθνοσυνέλευση και πέντε εκλέγονται κατά τη Γενική Συνέλευση του Ανωτάτου Ακυρωτικού Δικαστηρίου. Οι δικαστές εκλέγονται για μία θητεία 9 ετών. Οι υποψήφιοι δικαστές πρέπει να έχουν τελέσει δικηγόροι για τουλάχιστον 40 έτη και να έχουν τουλάχιστον 15 χρόνια εμπειρία στη νομολογία. Ένα άτομο μπορεί να εκλεγεί στο Δικαστήριο το πολύ για δύο θητείες. Μετά τις εκλογές, οι δικαστές λαμβάνουν όρκο ενώπιον του Προέδρου της Εθνοσυνέλευσης της Σερβίας.

## Παραπομπές


Κατηγορία:Συνταγματικό Δίκαιο
Κατηγορία:Δίκαιο στη Σερβία
Σύνταγμα της Αλβανίας

Το ισχύον **Σύνταγμα της Αλβανίας** υιοθετήθηκε στις 28 Νοεμβρίου 1998. Ορίζει το πολίτευμα της Αλβανίας ως κοινοβουλευτική δημοκρατία. Σύμφωνα με το αυτό, η Αλβανία έχει ένα νομοθετικό σώμα που αποτελείται από 140 βουλευτές, οι οποίοι εκλέγουν τον αρχηγό του κράτους, Πρόεδρο της Αλβανικής Δημοκρατίας, και μία κυβέρνηση, που αποτελείται από τον πρωθυπουργό, τον αντιπρόεδρο της κυβέρνησης και τους υπουργούς. Το Σύνταγμα του 1998 χωρίζεται σε 18 μέρη που προβλέπουν τα χαρακτηριστικά του πολιτεύματος, των ανθρωπίνων δικαιωμάτων και άλλα σημαντικά σημεία.

Το Σύνταγμα του Μαρτίου του 1976 παρέμεινε σε ισχύ μέχρι το Σεπτέμβριο του 1991, όταν εγκαθιδρύθηκε ένα πολυκομματικό καθεστώς και τέθηκαν οι βάσεις για τη δημιουργία μιας καπιταλιστικής οικονομίας. Προσχέδια για ένα νέο Σύνταγμα απέτυχαν να κυρωθούν, και μόλις το 1998 κυρώθηκε το παρών Σύνταγμα μέσω ενός δημοψηφίσματος.

## Παραπομπές



Κατηγορία:Πολιτική της Αλβανίας
Αλβανια
Lights Out

Το **Lights Out** είναι το έκτο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε τον 7 Μαΐου του 1977 μέσω της δισκογραφικής εταιρίας "Chrysalis Records".

## Ιστορία του δίσκου
Για το "*Lights Out*", το συγκρότημα αξιοποίησε τις υπηρεσίες του παραγωγού Ρον Νέβισον, ο οποίος βοήθησε με τον ήχο που προσέδωσε στο συγκρότημα, να πετύχουν οι UFO για πρώτη φορά αξιόλογες πωλήσεις στις Ηνωμένες Πολιτείες. Η ατυχία χτύπησε το συγκρότημα όταν λίγο πριν ξεκινήσει την αμερικάνικη περιοδεία του, όπου άνοιγε τις εμφανίσεις των Rush, εξαφανίστηκε ο Μίκαελ Σένκερ με αποτέλεσμα να αντικατασταθεί από τον Πωλ Τσάπμαν. Μετά την επιστροφή των UFO στην Ευρώπη, ο Σένκερ έδωσε σημάδια ζωής και πείστηκε να επιστρέψει για το ευρωπαϊκό σκέλος της περιοδείας.

Παρά τις συνεχείς εσωτερικές διαμάχες, το σινγκλ "*Too Hot to Handle*" έδωσε την αναγκαία δημοτικότητα στο συγκρότημα και το άλμπουμ ανέβηκε μέχρι την 23η θέση των τσαρτ του Billboard, όπου παρέμεινε για σχεδόν μισή χρονιά. Η επιτυχία στην αντίπερα όχθη του Ατλαντικού, ώθησε τα μέλη του συγκροτήματος να μετακομίσουν στο Λος Άντζελες, όπου και ηχογράφησαν τον επόμενο τους δίσκο με τίτλο "*[[Obsession]]*". Παράλληλα, το "*Lights Out*" μπήκε στα βρετανικά τσαρτ, όντας ο πρώτος δίσκος του συγκροτήματος που κατάφερε κάτι τέτοιο.

Οι κριτικές για τον δίσκο υπήρξαν πολύ θετικές, με το "Allmusic" να του δίνει τέσσερα αστέρια με άριστα τα πέντε, το "Rate Your Music" 3,86/5, και το "Sputnik Music" μέσο όρο βαθμολογιών 4,3/5.

## Λίστα Τραγουδιών

## Θέσεις τσαρτ
***Lights Out*** *(άλμπουμ)*

***Επίσημη κυκλοφορία: [[Μάιος]] [[1977]]***

## Μέλη των UFO
Οι μουσικοί οι οποίοι ηχογράφησαν το "*Lights Out*" ήταν οι εξής:
* **[[Φιλ Μογκ]]** - φωνητικά
* **[[Μίκαελ Σένκερ]]** - κιθάρα
* **[[Πιτ Γουέι]]** - μπάσο
* **[[Πωλ Ρέιμοντ]]** - πλήκτρα
* **[[Άντι Πάρκερ]]** - τύμπανα

## Παραπομπές


## Πηγές
* Lights Out - UFO | Songs, Reviews, Credits | AllMusic
* UFO - Lights Out (album review) | Sputnikmusic
* MusicMight :: Artists :: UFO 

Κατηγορία:Δισκογραφία των UFO
Κατηγορία:Άλμπουμ του 1977
Μπάμπεργκ Μπάσκετς

Η **Μπάμπεργκ Μπάσκετς** (γερμανικά: *Bamberg Baskets*), γνωστή απλώς και ως **Μπάμπεργκ**, είναι γερμανικός σύλλογος καλαθοσφαίρισης από την ομώνυμη πόλη της βόρειας Βαυαρίας. 

Ιδιοκτήτης του συλλόγου είναι η *Bamberger Basketball GmbH*. Αγωνίζεται στην πρώτη κατηγορία του γερμανικού πρωταθλήματος ενώ στις ευρωπαϊκές διοργανώσεις μετέχει στο FIBA Europe Cup.

## Ονομασίες
Ο σύλλογος έχει μετονομαστεί αρκετές φορές.

* 1.FC 01 Bamberg (1955–1988)
* TTL Bamberg (1988–1995)
* TTL uniVersa Bamberg (1995–2000)
* TSK uniVersa Bamberg (2000–2003)
* GHP Bamberg (2003–2006)
* Brose Baskets Bamberg (2006–2016)
* Brose Bamberg (2016–2023)
* Bamberg Baskets (2023–σήμερα)

Με την έναρξη της σεζόν 2006–07 υιοθέτησε το όνομα χορηγού και μετονομάστηκε σε «Μπρόζε Μπάσκετς». Το 2016 μετονομάστηκε σε «Μπρόζε Μπάμπεργκ» και τον Ιούλιο του 2023 σε «Μπάμπεργκ Μπάσκετς».

## Έδρα
Από το 2001, η ομάδα διεξάγει τους εντός έδρας αγώνες της στη «Brose Arena», ένα χώρο που έχει υποστεί μια σειρά μετονομασιών, από τότε που χτίστηκε. Έπειτα από κάποιες εργασίες στο κτίριο το 2006, πλέον μπορεί να φιλοξενήσει 6.800 θεατές για παιχνίδια καλαθοσφαίρισης. Χάρη στη διεύρυνση, η αρένα είναι πλέον αρκετά μεγάλη για διεθνείς αναμετρήσεις (ελάχιστη χωρητικότητα: 5.000 θεατές). Προηγουμένως, διεξήγαγε τις εντός έδρας αναμετρήσεις σε διεθνής αγώνες στη «Nürnberger Arena».

Πριν χτιστεί η Brose Arena (που παλαιότερα ονομαζόταν Forum Bamberg, Jako Arena και Stechert Arena), η ομάδα αγωνιζόταν στο «John F. Kennedy Hall» στους στρατώνες των ΗΠΑ ιστοσελίδα στο Μπάμπεργκ και αργότερα στο «Graf Stauffenberg Hall». Οι οπαδοί της Μπάμπεργκ είναι γνωστοί για την αφοσίωσή τους και την αμέριστη υποστήριξη. Η θορυβώδης υποστήριξη με τύμπανα, άσματα και μια μπάντα χάλκινων πνευστών, παρέχουν μια καυτή ατμόσφαιρα στο γήπεδο, η οποία είναι γνωστή ως *Frankenhölle*.

## Επιτυχίες
* **[[Πρωτάθλημα Καλαθοσφαίρισης Γερμανίας|Πρωτάθλημα Γερμανίας]]**
** Πρωταθλήτρια (**9**): 2004–05, 2006–07, 2009–10, 2010–11, 2011–12, 2012–13, 2014–15, 2015-16, 2016-17
** Δεύτερη θέση (3): 1992–93, 2002–03, 2003–04
* **Κύπελλο Γερμανίας**
** Κυπελλούχος (**7**): 1992, 2010, 2011, 2012, 2017, 2019, 2026
** Δεύτερη θέση (3): 2006, 2015, 2025
* **Τσάμπιονς Καπ Γερμανίας**
** Νικήτρια (**5**): 2007, 2010, 2011, 2012, 2015
** Δεύτερη θέση (1): 2013

## Παραπομπές


## Εξωτερικοί σύνδεσμοι

* 

Κατηγορία:Γερμανικοί σύλλογοι καλαθοσφαίρισης
Κατηγορία:Ιδρύσεις αθλητικών συλλόγων το 1955
Κατηγορία:Ιδρύσεις ομάδων καλαθοσφαίρισης το 1955
Κατηγορία:Μπάμπεργκ

Κατηγορία:Σύλλογοι της Ευρωλίγκα ανδρών
Σύνταγμα του Αζερμπαϊτζάν

Το **Σύνταγμα του Αζερμπαϊτζάν** (αζερικά: *Azərbaycan konstitusiyası*) υιοθετήθηκε στις 12 Νοεμβρίου 1995 μέσα από δημοψήφισμα. Μέχρι τώρα έχει αναθεωρηθεί δύο φορές, μία το 2002 και μία άλλη φορά το 2009.

Στο προοίμιο του συντάγματος κατοχυρώνονται:
*προστασία της εθνικής κυριαρχίας και εδαφικής ακεραιότητας
*συνταγματική δημοκρατία
*κοινωνία των πολιτών
*κοσμικό κράτος με βάση τις αρχές δικαίου
*άξιο επίπεδο ζωής για τους πολίτες και οικονομική-κοινωνική τάξη
*τήρηση των «πανανθρώπινων αξιών», της ειρήνης και της διεθνούς συνεργασίας

Στο πρώτο κεφάλαιο (γενικές διατάξεις) αναφέρεται ότι πηγή εξουσίας είναι ο λαός της χώρας και περιγράφονται τα σύμβολα του κράτους και η επίσημη γλώσσα. Στο κεφάλαιο 2 αναφέρονται τα σημαντικότερα δικαιώματα, ελευθερίες και υποχρεώσεις των πολιτών. Στο 3ο κεφάλαιο καθορίζονται οι κρατικές εξουσίες (νομοθετική, εκτελεστική, δικαστική) και το καθεστώς της αυτόνομης περιφέρειας του Ναχτσιβάν. Στο 4ο περιγράφονται οι δομές της αυτοδιοίκησης, όπως οι δήμοι. Στο κεφάλαιο 5, που είναι και το τελικό, αναφέρονται θέματα του νομοθετικού συστήματος, η διαδικασία αναθεώρησης του συντάγματος και πρόσθετες διατάξεις.

## Παραπομπές



Κατηγορία:Πολιτική του Αζερμπαϊτζάν
Αζαρμπαιτζαν
Σύνταγμα του Αγίου Μαρίνου

Το **Σύνταγμα του Αγίου Μαρίνου** είναι κατανεμημένο σε μια σειρά από νομοθετικές πράξεις, των οποίων η πιο σημαντική είναι το Καταστατικό του 1600 και η Διακήρυξη των Δικαιωμάτων του Πολίτη του 1974 (με τις τροποποιήσεις του 2002). Το συνταγματικό σύστημα της χώρας έχει επιρροές από το Ιουστινιάνειο Κώδικα και το ρωμαϊκό εθιμικό δίκαιο. Πιστεύεται ότι είναι το παλαιότερο σύνταγμα που ισχύει στον κόσμο.

## Το Καταστατικό του 1600
Το ισχύον νομικό σύστημα του Αγίου Μαρίνου βρίσκεται σε ισχύ από το 1600. Η κυβέρνηση τηρεί το εν λόγω καταστατικό που γράφτηκε από τον Καμίλο Μπονέλι και προβλέπει τον τρόπο λειτουργίας της κυβέρνησης και της δικαιοσύνης. Το αρχικό κείμενο είναι γραμμένο στα λατινικά και περιέχεται σε έξι βιβλία. Ο τίτλος στα λατινικά είναι *Statuta Decreta ac Ordinamenta Illustris Reipublicae ac Perpetuae Libertatis Terrae Sancti Marini*. Το καταστατικό του 1600 αντικατέστησε το προηγούμενο καταστατικό, που εφαρμοζόταν στον Άγιο Μαρίνο από το 1300 και λεγόταν Statuti Comunali (*Δημοτικό Καταστατικό*).

## Η Διακήρυξη των Δικαιωμάτων του Πολίτη του 1974
Στις 12 Ιουλίου 1974 οι Κυβερνώντες Διοικητές (ηγεσία του κράτους) υπέγραψαν το νόμο 59/1974, που εγκρίθηκε από το Μεγάλο και Γενικό Συμβούλιο, και σύμφωνα με τον οποίο κατοχυρώνονταν τα δικαιώματα των πολιτών και οι θεμελιώδεις αρχές της δικαστικής τάξης του Αγίου Μαρίνου. Η Διακήρυξη προβλέπει τα ανθρώπινα δικαιώματα των πολιτών, τη διάκριση των εξουσιών και εκλογικά θέματα. Το 2002 έγινε αναθεώρηση της Διακήρυξης με την προσθήκη νέων διατάξεων.

## Παραπομπές


Κατηγορία:Πολιτική του Αγίου Μαρίνου
Αγιος Μαρινος
Κολοκυθιά (παιχνίδι)

Η **κολοκυθιά** είναι ένα παραδοσιακό παιδικό ομαδικό παιχνίδι.

## Πως παίζεται
Η κολοκυθιά παίζεται με αρκετά άτομα που κάθονται κυκλικά. Καθένα από τα παιδιά θα έχει ένα νούμερο. Αυτό αποφασίζεται με διάφορους τρόπους όπως η ηλικία ή το ύψος ή τα παιδιά «τα βγάζουν».

Αυτό που έχει τον αριθμό 1 κάνει τη μάνα και ξεκινάει επιλέγοντας έναν αριθμό από αυτούς που αντιστοιχούν στα υπόλοιπα παιδιά (για παράδειγμα το 4) και λέει «Έχω μια κολοκυθιά που κάνει 4 κολοκύθια». Τότε το παιδί που έχει αυτόν τον αριθμό πρέπει να ρωτήσει «Και γιατί να έχει 4;». Η μάνα θα πρέπει να ξαναρωτήσει «Και πόσα θέλεις να έχει;» και το παιδί με τον αριθμό να απαντήσει δίνοντας ένα άλλο νούμερο, διαφορετικό από το δικό του και τον αριθμό που έχει η μάνα. Τότε το λόγο παίρνει το παιδί που έχει το νέο νούμερο και λέει με τη σειρά του «Έχω μια κολοκυθιά που κάνει ... κολοκύθια».   

Αν κάποιος ξεχαστεί και δεν απαντήσει ή δώσει λάθος αριθμό (για παράδειγμα πει ένα νούμερο που δεν υπάρχει ή πει το νούμερο αυτού που ρωτάει ή το δικό του) ή απαντήσει ενώ δεν έχει ειπωθεί ο δικός του αριθμός, τότε «τιμωρείται». Τις τιμωρίες τις αποφασίζουν από πριν ή αποφασίζει η μάνα για το είδος τους.

Υπάρχουν διάφορες παραλλαγές των ερωτήσεων.

## Παραπομπές


## Εξωτερικοί σύνδεσμοι

Κολοκυθια
Σύνταγμα της Ανδόρρας

Το **Σύνταγμα της Ανδόρρας** είναι η υπέρτατη νομοθεσία του Πριγκιπάτου της Ανδόρρας. Υιοθετήθηκε στις 2 Φεβρουαρίου 1993 και εγκρίθηκε από το λαό του πριγκιπάτου σε δημοψήφισμα στις 14 Μαρτίου 1993. Το Σύνταγμα υπεγράφη από τους δύο συμπρίγκιπες της Ανδόρρας, τον Πρόεδρο της Γαλλίας και τον Επίσκοπο του Ουρζέλ, οι οποίοι την εποχή εκείνη ήταν ο Φρανσουά Μιτεράν και ο Τζοάν Μαρτί ι Αλανί αντίστοιχα. Το σύνταγμα ορίζει ότι αυτοί οι δύο αξιωματούχοι είναι οι επικεφαλής του κράτους.

Στο σύνταγμα περιγράφεται ότι η επίσημη γλώσσα του πριγκιπάτου, που είναι η καταλανική, η σημαία, το εθνόσημο, ο εθνικός ύμνος και η πρωτεύουσα, που είναι η Ανδόρρα λα Βέλια. Παρέχονται τα θεμελιώδη δικαιώματα του πολιτών και οι ελευθερίες τους, αναφέρεται ότι απαγορεύεται η θανατική ποινή και δικαστικά θέματα.

## Παραπομπές



Κατηγορία:Πολιτική της Ανδόρρας
Ανδορα
PewDiePie

Ο **Φίλιξ Σέλμπεργκ**  (σουηδικά: Felix Arvid Ulf Kjellberg, 24 Οκτωβρίου 1989), ευρύτερα γνωστός με το ψευδώνυμο **PewDiePie** (), είναι Σουηδός YouTuber, κωμικός και παραγωγός, γνωστός ως ο χρήστης με τις περισσότερες συνδρομές σε όλο το YouTube, έναν τίτλο που κατείχε από τις 22 Δεκεμβρίου του 2013 μέχρι τον Απρίλιο του 2019, όπου η Ινδική δισκογραφική εταιρία T-Series τον ξεπέρασε σε συνδρομές στο κανάλι της, με περισσότερες από 200εκ. εγγραφές στην πλατφόρμα του YouTube. Ξεπέρασε τις 100 εκατομμύρια εγγραφές τον Αύγουστο του 2019 έτσι κατάφερε να γίνει το δεύτερο κανάλι με 100 εκατομμύρια εγγραφές. Ο Φίλιξ (PewDiePie) αυτή τη στιγμή έχει 111εκ. εγγραφές. Άρχισε το κανάλι του το 2010 και έγινε γνωστός για τα βίντεο του στα οποία έπαιζε βιντεοπαιχνίδια, αλλά έκτοτε έχει επεκταθεί σε άλλα είδη βίντεο, όπως κωμικό περιεχόμενο, αντιδράσεις, vlogs, κριτικές και μέχρι και τραγούδια. Αξιοσημείωτη είναι η σημαντικότητα του στον κόσμο των διαδικτυακών μιμιδίων. To 2016, το *[[Time]]* τον ονόμασε έναν απο τους 100 πιο σημαντικούς ανθρώπους στον κόσμο.

## Προσωπική ζωή
Ο Σέλμπεργκ κατάγεται από τη Σουηδία, ωστόσο τα βίντεο του είναι στην αγγλική γλώσσα. Ζει στην Ιαπωνία με την Ιταλίδα σύζυγό του, Μάρτσια Μπισονίν, η οποία ήταν επίσης προσωπικότητα του YouTube. Οι δύο γνωρίστηκαν μέσω ενός κοινού φίλου της Μπισονίν το 2011, και μετά από μία διαδικτυακή σχέση φιλίας, ο Σέλμπεργκ πήγε στην Ιταλία για να τη γνωρίσει. Και οι δύο πετούσαν μεταξύ Σουηδίας και Ιταλίας, πριν καταλήξουν στο Μπράιτον της Αγγλίας. Αποφάσισαν να τα φτιάξουν στις 19 Αυγούστου 2011 και 8 χρόνια αργότερα, 19 Αυγούστου 2019 πραγματοποιήθηκε ο γάμος τους.

Τον Ιούλιο του 2013, ο Σέλμπεργκ μετακόμισε στο Ηνωμένο Βασίλειο για καλύτερη συνδεσιμότητα στο διαδίκτυο. Παραδέχεται ότι του αρέσει η ζωή στο Μπράιτον, καθώς εκεί ζει πιο ανώνυμα, προσθέτοντας ότι ένας από τους λόγους που δεν μετακόμισε στο Λος Άντζελες είναι ότι "Κάθε φορά που είμαι εκεί, οι άνθρωποι συνεχώς σου χτυπούν φιλικά την πλάτη, λέγοντάς σου πόσο υπέροχος είσαι. Σου γ... το μυαλό. Ξεκίνησα το YouTube επειδή βαριόμουν, όχι για να γίνω διάσημος". Τον Ιούνιο του 2016, ο Σέλμπεργκ ανακοίνωσε ότι εκδιώχτηκε από το στούντιο ηχογράφησής του, διότι ένας γείτονας τον κατηγόρησε ότι κάνει πολύ φασαρία.

Ο Σέλμπεργκ έχει αναφέρει στο κανάλι του στο YouTube ότι είναι αγνωστικός αθεϊστής.

## Παραπομπές


## Εξωτερικοί σύνδεσμοι

* 

Κατηγορία:Σουηδοί YouTubers
Κατηγορία:Σουηδοί ηθοποιοί φωνής
Σύνταγμα της Αρμενίας

Το **Σύνταγμα της Αρμενίας** υιοθετήθηκε με το αρμενικό δημοψήφισμα, που διεξήχθη στις 5 Ιουλίου 1995. Αυτό το σύνταγμα καθιστούσε την Αρμενία ως μια δημοκρατική, κυρίαρχη, κοινωνική, και συνταγματική χώρα. Σε αυτό ορίζεται το Γερεβάν ως πρωτεύουσα, ρυθμίζονται οι διαδικασίες εκλογής των αντιπροσώπων στο κοινοβούλιο και της κυβέρνησης και άλλες διατάξεις. Στο σύνταγμα του 1995 υπήρχαν 117 άρθρα, ενώ στις 27 Νοεμβρίου 2005 και στις 6 Δεκεμβρίου 2015, με δύο νέα δημοψηφίσματα το σύνταγμα τροποποιήθηκε.

Όπως προβλέπεται, ο Πρόεδρος της Δημοκρατίας διορίζει τον Πρωθυπουργό με βάση την κατανομή των εδρών στην Εθνοσυνέλευση και διαβουλεύσεις των κοινοβουλευτικών παρατάξεων. Ο Πρόεδρος διορίζει, επίσης, (και απολύει) τα μέλη της κυβέρνησης, μετά από εισήγηση του Πρωθυπουργού. Λαμβάνοντας υπόψη τις αυξημένες συνταγματικές εξουσίες του Προέδρου, η Αρμενία μπορεί να θεωρηθεί ως μια προεδρική δημοκρατία.
 
## Παραπομπές



Κατηγορία:Πολιτική της Αρμενίας
Αρμενια
Κλίντον (Νότια Καρολίνα)

Το **Κλίντον** (αγγλικά: *Clinton*) είναι πόλη της κομητείας Λώρενς (Laurens County) στη Νότια Καρολίνα. Έχει πληθυσμό 8.490 κατοίκων σύμφωνα με την απογραφή του 2010 και ανήκει στην μητροπολιτική περιοχή Γκρήνβιλ (Greenville) &ndash; Μώλντιν (Mauldin) &ndash; Ήσλεϋ (Easley).

## Ιστορία
Το Κλίντον ιδρύθηκε από Σκοτσέζους και Ιρλανδούς αποίκους δύο δεκαετίες πριν από το ξέσπασμα του Πολέμου της Ανεξαρτησίας. Έγινε πόλη το 1852 και ονομάστηκε προς τιμήν του Χένρυ Κλίντον Γιάνγκ (Henry Clinton Young), ενός νομικού από το Λώρενς που βοήθησε στην κατασκευή των πρώτων δρόμων.

## Γεωγραφία
Η πόλη έχει ολική έκταση 240 τ.χλμ., εκ των οποίων τα 2,6 τ.χλμ. είναι υδάτινες περιοχές.

## Παραπομπές


## Πηγές
* 

## Εξωτερικοί σύνδεσμοι
* City of Clinton
* ACCESS 15, Laurens County Community Access Channel

κατηγορία:Πόλεις της Νότιας Καρολίνας
Σύνταγμα της Αυστρίας

Το **Αυστριακό Ομοσπονδιακό Σύνταγμα** (γερμανικά: *Österreichische Bundesverfassung*) είναι η πηγή όλης της συνταγματικής νομοθεσίας της Δημοκρατίας της Αυστρίας σε ομοσπονδιακό επίπεδο. Χωρίζεται σε πολλές διαφορετικές πράξεις, με επίκεντρο τον Ομοσπονδιακό Συνταγματικό Νόμο, που περιλαμβάνει τις πιο σημαντικές ομοσπονδιακές συνταγματικές διατάξεις.

Στην Αυστρία έχουν υπάρξει πολλαπλά συντάγματα, συμπεριλαμβανομένου του Συντάγματος του Πίλερσντορφ (1848), το Σύνταγμα του Μαρτίου του 1849, το Δίπλωμα του Οκτωβρίου του 1860, η Πατέντα του Φεβρουαρίου του 1861. Το σύγχρονο σύνταγμα της Αυστρίας υιοθετήθηκε το 1920 και από την 1η Μαΐου 1945 παραμένει σε ισχύ ως σήμερα. 

## Παραπομπές



Κατηγορία:Πολιτική της Αυστρίας
Αυστρια
Κάρι Φίσερ

Η **Κάρι Φράνσις Φίσερ** (, 21 Οκτωβρίου 1956 – 27 Δεκεμβρίου 2016) ήταν Αμερικανίδα ηθοποιός, συγγραφέας και παραγωγός. Έγινε κυρίως γνωστή από τον ρόλο της ως πριγκίπισσα Λέια Οργκάνα στις ταινίες Star Wars: ''Ο πόλεμος των άστρων'' *(A New Hope), [[Ο Πόλεμος των Άστρων: Επεισόδιο V - Η Αυτοκρατορία Αντεπιτίθεται|Η αυτοκρατορία αντεπιτίθεται]] (The Empire Strikes Back),* *[[Ο Πόλεμος των Άστρων: Επεισόδιο VI - Η Επιστροφή των Τζεντάι|Η επιστροφή των Τζεντάι]] (Return of The Jedi)* και *[[Star Wars: Skywalker - Η Άνοδος|Skywalker - Η άνοδος]] (The Rise of Skywalker).*

## Πρώτα χρόνια
Η Φίσερ γεννήθηκε στις 27 Δεκεμβρίου του 1956 στο Μπέρμπανκ της Καλιφόρνιας. Ήταν κόρη του τραγουδιστή Έντι Φίσερ και της ηθοποιού Ντέμπι Ρέινολντς. Οι παππούδες της από την πλευρά του πατέρα της ήταν Ρώσσοι μετανάστες εβραϊκής καταγωγής, ενώ από την πλευρά της μητέρας της σκωτσέζικης και αγγλικής καταγωγής. Οι γονείς της χώρισαν όταν η ίδια ήταν 17 ετών.

## Φιλμογραφία

## Παραπομπές


Κατηγορία:Αμερικανίδες ηθοποιοί κινηματογράφου
Κατηγορία:Αμερικανίδες ηθοποιοί τηλεόρασης
Άλβα Κέιπ

Το **«Άλβα Κέιπ»** () ήταν δεξαμενόπλοιο υπό βρετανική σημαία.

Πλοίο κακότυχο, το *Άλβα Κέιπ*, 11.252 τόνων, στοίχισε τη ζωή σε συνολικά 37 ναυτικούς μέσα σε δύο εβδομάδες του Ιουνίου του 1966. Στις 16 Ιουνίου συγκρούστηκε μέσα στο λιμάνι της Νέας Υόρκης με το αμερικανικό δεξαμενόπλοιο *Τέξακο Μασατσούσετς*. Τα δύο πλοία τυλίχθηκαν αμέσως στις φλόγες και από τα 100 άτομα που τα επάνδρωναν, τα 33 βρήκαν φρικτό θάνατο στα φλεγόμενα καταστρώματα. Το *Άλβα Κέιπ* σώθηκε αλλά λίγες ημέρες αργότερα, στις 28 Ιουνίου, νέα πυρκαγιά ξέσπασε ενώ ξεφόρτωνε νάφθα στη Νέα Υόρκη. Τέσσερα άτομα έχασαν τη ζωή τους ενώ το φλεγόμενο κουφάρι του ήταν πλέον επικίνδυνο για τα υπόλοιπα πλοία που χρησιμοποιούσαν το πολυσύχναστο λιμάνι. Έτσι, στις 3 Ιουλίου, το *Άλβα Κέιπ* σύρθηκε στα ανοικτά. Εκεί ανέλαβαν να το αποτελειώσουν οι κανονιοφόροι της αμερικανικής ακτοφυλακής. Με τα πυροβόλα τους έβαλλαν κατά του καταδικασμένου πλοίου, που βυθίστηκε τελικά έχοντας δεχθεί 57 πλήγματα, για να αφήσει στην επιφάνεια μόνο μία κηλίδα και το φλεγόμενο υπόλειμμα του φορτίου του.

## Παραπομπές


Αλβα
Πόρτσμουθ (Νιου Χάμσαϊρ)

Το **Πόρτσμουθ** (αγγλ. Portsmouth) είναι πόλη της κομητείας Ρόκινγκχαμ (Rockingham) στο Νιου Χάμσαϊρ. Είναι η μοναδική πόλη (city) της κομητείας αλλά η μόλις η τέταρτη κοινότητα σε πληθυσμό με 21.233 κατοίκους βάσει της απογραφής του 2010. Πρόκειται για ιστορικό λιμάνι που αποτελεί δημοφιλή τουριστικό προορισμό το καλοκαίρι. Παλαιότερα υπήρχε εκεί αεροπορική βάση της Στρατηγικής Αεροπορικής Διοίκησης που σήμερα λειτουργεί ως πολιτικό αεροδρόμιο.

## Γεωγραφία
Η συνολική έκταση της πόλης είναι 43,6 τ.χλμ., εκ των οποίων τα 3,1 τ.χλμ. καλύπτονται από νερό. Portsmouth is drained by Sagamore Creek and the Piscataqua River. Το υψηλότερο σημείο της φτάνει στα 34 m από το επίπεδο της θάλασσας και βρίσκεται εντός του αεροδρομίου. Η Βοστώνη βρίσκεται 89 χλμ. νοτιότερα, το Πόρτλαντ 85 χλμ. στα βορειοανατολικά και το Ντόβερ 21 χλμ. βορειοδυτικά του Πόρτσμουθ.

### Κλίμα
Παρόλο που η πόλη είναι παραθαλάσσια, το κλίμα υγρό ηπειρωτικό εξαιτίας των προερχομένων από την ξηρά ανέμων που επικρατούν. Τα καλοκαίρια είναι σχετικά ζεστά, ενώ τον χειμώνα η θερμοκρασία είναι κοντά στο σημείο πήξης στην διάρκεια της μέρας και κάτω από αυτό τις ψυχρές νύχτες. Πολύ συχνά τον χειμώνα υπάρχουν σημαντικές χιονοπτώσεις ενώ τα καλοκαίρια επικρατεί υγρασία..

## Διεθνείς σχέσεις
Το Πόρτσμουθ έχει έξι αδελφές πόλεις και μία φίλια πόλη με βάση το Sister Cities International: 

* Aburi, Γκάνα
* Kitase, Γκάνα
* Nichinan, Ιαπωνία
* Πάρνου, Εσθονία
* Σεβεροντβίνσκ, Ρωσία
* Σόλνοκ, Ουγγαρία

Φίλια πόλη:
*  Πόρτσμουθ, Αγγλία, Ηνωμένο Βασίλειο

## Παραπομπές


## Εξωτερικοί σύνδεσμοι

* City of Portsmouth official website
* Greater Portsmouth Chamber of Commerce
* Portsmouth Historical Society
* New Hampshire Economic and Labor Market Information Bureau Profile

Κατηγορία:Πόλεις του Νιου Χάμσαϊρ
Ευρωπαϊκή Οδός 961

thumb|142x142px|Το σήμα της οδού.
Η **Ευρωπαϊκή Οδός 961 (E 961)** είναι ευρωπαϊκός οδικός άξονας Β΄ κλάσης, στη Πελοπόννησο. Συνδέει την Τρίπολη με το Γύθειο. Το μήκος του είναι 101 χιλιόμετρα.

## Διαδρομή
* Ελλάδα
** Ευρωπαϊκή Οδός 65: Τρίπολη
** Σπάρτη
** Γύθειο

## Παραπομπές


## Εξωτερικοί σύνδεσμοι
* Χάρτης της οδού<br> 
* Δίκτυο διευρωπαϊκών οδών<br> 

961
Κατηγορία:Δρόμοι στην Πελοπόννησο
Κατηγορία:Περιφερειακή ενότητα Αρκαδίας
Κατηγορία:Περιφερειακή ενότητα Λακωνίας
Space Metal

Το **Space Metal** είναι συλλογή τραγουδιών του βρετανικού χαρντ ροκ συγκροτήματος UFO, η οποία κυκλοφόρησε το 1976 μέσω της δισκογραφικής εταιρίας "Nova Records".

Η συλλογή αποτελείται από κομμάτια τα οποία προέρχονται από τα άλμπουμ "*[[UFO 1]]*", "*[[UFO 2: Flying]]*" και "*[[UFO Live]]*", στα οποία ο ήχος του συγκροτήματος περιελάμβανε ψυχεδελικά στοιχεία και αποτελούσε ένα κράμα space και hard rock.

## Λίστα Τραγουδιών
#"Loving Cup" (Butterfield) – 5:10
#"Shake It About" (Way/Mogg/Parker/Bolton) – 3:46
#"Silver Bird" (Way/Mogg/Parker/Bolton) – 6:45
#"(Come Away) Melinda" (Hellerman/Minkoff) – 4:49
#"Evil" (Way) – 3:27
#"Flying" (Way/Mogg/Parker/Bolton) – 26:30
#"A Boogie for George" (Way/Mogg/Parker/Bolton) – 4:15
#"Star Storm" (Way/Mogg/Parker/Bolton) – 18:50
#"Timothy" (Way/Mogg/Parker/Bolton) – 3:28
#"C'mon Everybody" (Cochran/Capehart) – 3:10
#"Follow You Home" (Way) – 6:00
#"Prince Kajuku" (Way/Mogg/Parker/Bolton) – 3:55

## Μέλη των UFO
Οι μουσικοί οι οποίοι ηχογράφησαν τα κομμάτια του "*Space Metal*" ήταν οι εξής:
* **[[Φιλ Μογκ]]** - φωνητικά
* **Μικ Μπόλτον** - κιθάρα
* **[[Πιτ Γουέι]]** - μπάσο
* **[[Άντι Πάρκερ]]** - τύμπανα

## Πηγές
* Space Metal - UFO | Songs, Reviews, Credits | AllMusic
* UFO - Space Metal | Sputnikmusic
* MusicMight :: Artists :: UFO

Κατηγορία:Δισκογραφία των UFO
Κατηγορία:Άλμπουμ του 1976
Ευρωπαϊκή Οδός 962

thumb|110x110px|Το σήμα της οδού.
Η **Ευρωπαϊκή Οδός 962 (Ε962)** είναι ένας ευρωπαϊκός οδικός άξονας Β' κλάσης στην Ελλάδα. Συνδέει την Ελευσίνα με τη Θήβα. Έχει μήκος 48 χιλιόμετρα. 

## Διαδρομή
* 
** Ελευσίνα
** Θήβα

## Παραπομπές

962
Κατηγορία:Δρόμοι στη Στερεά Ελλάδα
Κατηγορία:Δρόμοι στην Αττική